b'\n_START_ARTICLE_\nKarl Fager\n_START_PARAGRAPH_\nKarl Georg Fager (entinen nimi Carl Fager; 3. kes\xc3\xa4kuuta 1883 Helsinki \xe2\x80\x93 30. kes\xc3\xa4kuuta 1962 Helsinki) oli suomalainen teatteri- ja elokuvalavastaja. _NEWLINE_Fager oli kulissimaalari Arkadia-teatterissa 1900\xe2\x80\x931902._NEWLINE_Fagerin ura elokuvan parissa alkoi vuonna 1907 Salaviinanpolttajat-elokuvasta, joka oli ensimm\xc3\xa4inen suomalainen n\xc3\xa4ytelm\xc3\xa4elokuva. H\xc3\xa4n toimi siin\xc3\xa4 sek\xc3\xa4 lavastajana ett\xc3\xa4 j\xc3\xa4rjest\xc3\xa4j\xc3\xa4n\xc3\xa4. Fager ohjasi my\xc3\xb6s vuonna 1923 elokuvan Rautakyl\xc3\xa4n vanha parooni, ja toimi 1920-luvulla sivuosien n\xc3\xa4yttelij\xc3\xa4n\xc3\xa4 muutamissa elokuvissa. _NEWLINE_Fager toimi Suomen Kansallisteatterin vakinaisena lavastajana l\xc3\xa4hes 50 vuotta 1908\xe2\x80\x931954 ja sen j\xc3\xa4lkeen viel\xc3\xa4 vierailijana. H\xc3\xa4n perusti vuonna 1919 yhdess\xc3\xa4 Erkki Karun, Teuvo Puron, Martti Tuukan ja Ilmari Matssonin kanssa Suomen Filmikuvaamo Oy:n. Yhti\xc3\xb6n nimeksi tuli vuonna 1921 Suomi-Filmi Oy. Suomi-Filmin p\xc3\xa4\xc3\xa4lavastaja h\xc3\xa4n oli aina kuolemaansa saakka. H\xc3\xa4n lavasti noin 90 elokuvaa._NEWLINE_Fager sai vuonna 1950 Pro Finlandia -mitalin.'